**Vedtekter for Western Riders Association of Norway**

Vedtatt ved ekstraordinært årsmøte 24. august 2023

**§1 Formål**

Forbundets navn er Western Riders Association of Norway (WRAN) - Organisasjons nr. 996 752 283. WRAN er en selvstendig nasjonal interesseorganisasjon uten binding til andre organisasjoner. Forbundets adresse er likelydende med den til enhver tid sittende Presidents adresse. Dette må endres i Brønnøysundregisteret ved bytte av President. Forbundet forplikter ved underskrift av 2 styremedlemmer, hvorav den ene skal være Presidenten og den andre Kasserer. Dette må endres i Brønnøysundregisteret når det blir nytt styre. Forbundets konto skal kun disponeres av Kasserer og President. Forbundet sitt styre har taushetsplikt. Det vil si at det til enhver tid sittende styret snakker om av sensitiv informasjon på styremøter, ikke deles med andre utenfor Forbundets styret. Forbundets styre skal være lojal ovenfor vervet de har takket ja til.

WRAN skal:

* Fremme westernridning over hele landet.
* Representere medlemsklubber i spørsmål vedrørende felles interesser opp mot myndigheter, organisasjoner og andre forbund WRAN finner det hensiktsmessig å samarbeide med innenlands og utenlands.
* Være en godkjennende instans for stevner arrangert av medlemsklubber basert på den til enhver tid gjeldende regelbok fra American Quarter Horse Association, og herunder å fastsette og oppdatere særnorske regler for WRAN-godkjente stevner.
* Utdanne dommere og dommerassistenter i westernridning. Hvordan dette gjennomføres står i håndboken for Foreningen.
* Gi økonomisk støtte til klubbene ved at klubbene sender inn søknad om det de trenger støtte til og så tar sittende styret en avgjørelse.
* fremme god sportsånd og ha nulltoleranse for mobbing og trakassering.

**§2** **Medlemskap**

Medlemskap kan søkes av westernklubber og andre rideklubber som har westernridning som en del av sitt tilbud eller som etter styrets vurdering kvalifiserer til slikt medlemskap, og som et minimum har:

* 7 medlemmer eller mer.
* Et styre bestående av minst 3 medlemmer (leder, sekretær og kasserer).
* Vedtekter vedtatt av klubbens årsmøte, og som samsvarer med forbundets virksomhet, formål og interesser.

Medlemskap søkes på WRAN sitt standard søknadsskjema, vedlagt styrets sammensetning, medlemslister og klubbens vedtekter. Søknad behandles av WRAN sitt styre, som forbeholder seg retten til å i tvilsspørsmål endre klubbens forkortelse for å unngå sammenblanding med andre klubbers navn i kortform. Et eventuelt avslag på søknad om medlemskap kan påklages til forbundets påfølgende årsmøte innen 3 uker før dette avholdes.

Et WRAN godkjent medlemskap er gyldig fra og med den dato medlemskontingent i henhold til medlemsliste registreres på forbundets konto og frem til neste hovedforfall, og innmeldt klubb har fulle medlemsrettigheter fra denne dato. Ved manglende innbetaling faller klubbens medlemskap i WRAN ut. Et medlemskap pålegger medlemsklubben til enhver tid å oppfylle følgende forpliktelser overfor forbundet:

* Å følge forbundets og overordnede idrettsmyndigheters lover og vedtekter, og beslutninger som er fattet i henhold til disse, og for øvrig arbeide til beste for forbundets og klubbens samhold og utvikling av westernridningen i Norge.
* Å påse at medlemsklubbens enkeltmedlemmer ved korrekt oppførsel og på en positiv måte fremmer westernridning, samt behandler dyr med ansvar og respekt.
* Senest 10 dager etter avholdt årsmøte, å sende forbundet vedlagt oversikt over styrets medlemmer og sammensetning.
* Å sende forbundet oppdatert medlemsliste innen 1. mars hvert år, og innen samme frist innbetale medlemsavgifter for inneværende år i samsvar med medlemsliste.
* Å holde forbundet løpende oppdatert i forhold til endringer i medlemsmassen, herunder også å innbetale kontingent for nye medlemmer.
* Å sende forbundet navn på klubbens valgte, stemmeberettigede delegater til årsmøtet, innen 1. mars.
* Å sende forbundet resultatliste fra WRAN-godkjent stevne, senest 10 dager etter avholdt stevne.

**§3 Årsmøtet**

Årsmøtet er WRAN sin høyeste myndighet. I perioden mellom årsmøtene ligger myndigheten hos det til enhver tid sittende styret i henhold til årsmøtets vedtak og disse vedtektene. Ordinært årsmøte avholdes en gang per år, senest innen utgangen av mars. Hvis styret eller minst 1/3 av medlemsklubbene krever det skal det innkalles til ekstra ordinært årsmøte. Årsak til innkalling skal begrunnes i begjæring/innkalling, og bare denne/disse sak(er) skal settes på agenda. Medlemsklubbene skal motta skriftlig innkalling til årsmøte og ekstraordinært årsmøte minimum 4 uker før dette avholdes. Frist for å melde inn saker og delegater er 2 uker før ekstraordinært årsmøte. Frist for årsmøtet er 1 mars.

Alle innbetalte medlemmer i en WRAN-tilsluttet klubb har adgang til årsmøtet, men medlemsklubbene representeres av de delegater som er valgt slik klubben har besluttet, og kun de valgte delegater har stemmerett. Årsmøtet er beslutningsdyktig med det antall delegater som møter. Årsmøtet kan invitere hvem de ønsker til å være til stede utover dette. Delegater telles med totalt antall medlemmer i klubben inkl. familiemedlemskap. En delegat kan kun representere en klubb. Stemmegivning ved fullmakt kan gjøres med høyst en fullmakt per delegat. Beslutninger fattes med simpelt flertall dersom annet ikke er bestemt. Hvis det ved personvalg blir likt antall stemmer, avgjøres valget ved loddtrekning. Skriftlig avstemming skal foretas dersom en eller flere ønsker det. Antall stemmeberettigede delegater fra klubbene fremgår av følgende tabell og er basert på det medlemstall klubben har innberettet og betalt kontingent for i inneværende år:

0 – 15 medlemmer: 1 delegat  
16 – 30 medlemmer: 2 delegater  
31 – 45 medlemmer: 3 delegater  
46 – 60 medlemmer: 4 delegater  
61 – 100 medlemmer: 5 delegater  
101-500 medlemmer: 6 delegater

Ved årsmøtet skal følgende punkter forekomme på dagsordenen:

1. Valg av møteleder og referent
2. Godkjenning av årsmøtets innkalling og saksliste
3. Fastsettelse av antall stemmeberettigede
4. Valg av tellekorps
5. Valg av to personer til å underskrive protokoll
6. Styrets årsberetning og regnskap
7. Valg av:  
   President – 2 år  
   Visepresident – 2 år  
   Sekretær – 2 år  
   Kasserer – 2 år
8. Valg av:  
   Styremedlemmer, hvor to av dem sitter i 2 år hver, og varamenn  
   Valgkomité med en valgkomitéleder og to varamenn  
   Representanter til komitéer m.m.
9. Ansvarsfrihet for styret
10. Fastsettelse av kontingent
11. Innkomne forslag

Forslag til årsmøte kan framsettes av enkeltmedlem i tilsluttet klubb, og skal behandles på klubbens medlemsmøte som skal godkjenne eller ikke godkjenne forslaget. Hvis forslaget ikke blir godkjent skal, hvis medlem så krever, forslaget likevel av klubben sendes til WRAN styre og fremlegges til forbundsårsmøtet. Medlemsmøtets beslutning skal alltid følge forslaget.

**§4** **Forbundets styre**

WRAN sitt styre skal bestå av president, visepresident, sekretær og kasserer, samt høyst 8 styremedlemmer og høyst 4 vara, dog slik at styret består av ulikt antall. Valg av styret skjer på årsmøtet, og foretas skriftlig unntatt hvis det er full enighet om åpent valg. Valget godkjennes med simpelt flertall. Ved likt antall stemmer avgjør valget gjennom loddtrekning. Det oppfordres til rullering i styret. Mandattiden for president, visepresident, kasserer og sekretær er to år. Det ene året velges president og kasserer, og det andre året velges visepresident og sekretær. Øvrige styremedlemmer velges hvert år, utenom de som velges for 2 år. Styret oppretter selv de komitéer som styret finner hensiktsmessig.

Styremøte avholdes etter innkallelse fra presidenten, eller om minst 2 styremedlemmer krever det. Styrevedtak fattes ved simpelt flertall. Ved likt antall stemmer har presidenten en ekstra stemme. Styret kan fatte beslutninger dersom minst halvparten av styremedlemmene er til stede.

Fratredelse fra styret kan skje etter eget ønske og vedtatt i styrevedtak. Eksklusjon fra styret kan gjøres dersom et styremedlem har unnlatt å utføre sine oppgaver eller misbrukt den tillit mandatet gir, og krever styrevedtak fattet med minst 2/3 flertall.

**§5 Valgkomité**

Valgkomitéen gis legitimitet for sitt arbeid på årsmøtet. Det vil si at årsmøtet gjennom sitt valg, gir valgkomitéens medlemmer tillatelse til å finne fram til kandidater for neste valgperiode.

Valgkomitéens oppgave er å sørge for å finne gode kandidater til forbundets styre. Valgkomitéen skal arbeide selvstendig på vegne av medlemmene og kun svare for medlemmene ved årsmøtet. Det vil si at de skal ta selvstendige vurderinger og ikke være styrt av sittende styre. Valgkomitéen skal velges av medlemmene på årsmøtet i henhold til forbundets vedtekter. Valgkomitéen setter selv opp kandidater til neste valgkomité i henhold til vedtektene som årsmøtet tar stilling til. Styret kan komme med forslag til kandidater, men dette må ikke være bindende for valgkomitéen. Valgkomitéens arbeid har stor betydning både for kontinuitet, fornyelse, og mangfold i styret.

Medlemmer som velges til valgkomitéen må være personer som vil ta sin oppgave på fullt alvor og forstår hva rollen innebærer. Valgkomitéens oppgaver er:

* Å sette seg inn i vedtektene og være klar over hvordan valgkomitéen skal arbeide, samt hvilket mandat den har.
* Å kjenne organisasjonens langsiktige visjon og strategi, som vil gi en bakgrunn for kandidatenes nødvendige kvalifikasjoner.
* Å ha oversikt over hvilke roller eller funksjoner som skal velges, og for hvor lang tid.
* Å sette seg inn i arbeidsbeskrivelsen for den enkelte rolle, og kjenne hvilke arbeidsoppgaver som skal løses.
* Å kjenne til nødvendige kvalifikasjoner som den enkelte rolle krever.
* Å finne de beste kandidatene til å bekle de enkelte roller.
* Å motivere kandidatene for oppgavene de har i sine roller.
* Å presentere innstillingen på årsmøtet. Det vil si at en representant fra valgkomitéen (normalt leder) presenterer innstillingen.
* Å ta hånd om og motivere kandidater som "vrakes".

Samtlige valg ved årsmøtet skal forberedes av valgkomitéen. Valgkomitéen skal bestå av 3 medlemmer med personlige vara, og velges på årsmøtet. Forslag til valg skal være valgkomitéen i hende innen utgangen av februar hvert år. For å kunne bli nominert må kandidaten være innberettet i fra medlemsklubb for inneværende år.

**§6** **Kontingent**

Årsmøtet fastsetter etter forslag fra styret medlemskontingenter og øvrige kontingenter som medlemsklubbene skal betale. Medlemskontingent for inneværende år skal betales innen 1. mars.

**§7 Tillitsvalgtes godtgjørelse**

Tillitsvalgte kan motta rimelig honorar for sitt arbeid samt refusjon for faktiske utgifter, inkludert tapt arbeidsfortjeneste. Utgifter til godtgjørelse og refusjon for faktiske utgifter skal fremgå av budsjett og regnskap. Retningslinjer utarbeides av sittende styret.

**§8** **Opphør av medlemskap**

En medlemsklubb som ønsker opphør i sitt medlemskap i WRAN skal skriftlig melde dette til forbundets styre, og anses derved å ha avsluttet sitt medlemskap i forbundet.

Klubber som ikke har betalt medlemskontingent til WRAN anses som inaktive. Disse klubbene kan ikke motta økonomisk støtte eller andre goder fra WRAN, men forblir synlige på hjemmesiden og mottar informasjon fra WRAN, så fremt WRAN ikke mottar skriftlig beskjed at klubben ønsker å fjernes helt. Dette er for å prøve å holde liv i klubbene, fremme western og reklamere for sporten i håp om å nå ut til flere westerninteresserte.

**§9** **Eksklusjon**

Beslutning om eksklusjon fattes av styret, med minst 2/3 flertall. Spørsmålet om eksklusjon får ikke avgjøres før klubben har mottatt skriftlig advarsel og deretter fått 14 dager på seg til å komme med uttalelse/betaling. Besluttes eksklusjon skal det vises til grunnen for dette. Grunngitt beslutning skal innen 3 dager etter beslutningen er fattet sendes til den ekskluderte klubbens president i brevs form eller på annet betryggende vis. Beslutning om eksklusjon kan ankes kun til årsmøtet. Etter beslutning om eksklusjon skal den ekskluderte medlemsklubb ikke avkreves medlemsavgift.

Forbundet kan i visse tilfeller velge å utøve disiplinære tiltak ovenfor medlemsklubbers enkeltmedlemmer. Slike tiltak skal være skriftlig irettesettelse, og i ytterste konsekvens underkjenning av klubbmedlemmets rettigheter i forhold til forbundet. Slike tiltak ovenfor en medlemsklubbs enkeltmedlemmer skal ikke skje før en henstilling til klubbens styre angående angjeldende medlem er sendt, og kan kun skje i de tilfeller der klubbmedlemmet aktivt og uten bifall gjennom klubbvedtak motarbeider WRAN sin virksomhet, formål og interesser. Et medlem som handler mot disse vedtekter eller som med sin adferd skader foreningens virksomhet eller dens renommé, kan ekskluderes etter behandling i styret. Hver enkelt sak skal styrebehandles. Styret avgjør om og på hvilken måte ekskludering etter denne paragraf skal offentliggjøres. Tidligere ekskluderte medlemmer må søke for å kunne bli gjenopptatt som medlem. Søknaden skal behandles av styret.

En medlemsklubb kan ikke ekskluderes fra forbundet av annen årsak enn:

* At klubben ikke har betalt kontingent.
* At klubben aktivt har motarbeidet WRAN sin virksomhet, formål eller interesser.

**§10** **Endring av vedtekter**

Endringer i disse vedtekter kan bare foretas på ordinært eller ekstraordinært årsmøte, og det kreves 2/3 flertall av de avgitte stemmene.

**§11** **Tvister**

Tvist mellom forening og medlemmer skal så langt som mulig avgjøres gjennom dialog og forhandlinger. Dersom forhandlinger ikke fører frem opprettes det en komité hvor hver av partene oppnevner sin representant innen 14 dager etter at dette er varslet, og disse to oppnevner i fellesskap en tredje. Partene er endelig bundet av denne komiteens avgjørelse.

**§12** **Oppløsning**

Oppløsning av forbundet kan bare behandles på ordinært årsmøte. Blir oppløsningen vedtatt med minst 2/3 flertall, innkalles det til ekstraordinært årsmøte innen 6 måneder. For at oppløsningen skal skje må vedtaket her gjentas med 2/3 flertall. Sammenslutning med andre organisasjoner anses ikke som oppløsning av forbundet. Vedtak om sammenslutning og nødvendige lovendringer i tilknytning til dette treffes i samsvar med bestemmelsene om lovendring, jfr. §27. I tilfelle oppløsning eller annet opphør av forbundet tilfaller forbundets eiendeler det tilsluttede forbund eller formål godkjent av årsmøtet.